Tragedie ná Pta-gyselaarsdrama: ‘My pappa is dood’Polisievoertuie Woensdag buite The Meadows-veiligheidskompleks in die ooste van Pretoria. Foto: Facebook Die dogter van een van die mense wat Woensdag tydens ŉ dramatiese gyselaarsituasie by The Meadows-veiligheidskompleks, in die ooste van Pretoria, gesterf het, moes via sosiale media hoor dat haar pa dood is. Edward Gobey, ŉ opsigter by The Meadows, is gistermiddag glo deur een van die inwoners doodgeskiet. Nadat inligting op sosiale media begin versprei het dat The Meadows se opsigter en nog ŉ persoon doodgeskiet is, het Charlize Gobey haar tot sosiale media gewend om uit te vind of haar pa beseer is. Sy het gebruikers op ŉ Facebook-groep gevra of hulle die naam van die oorledenes weet en het later ook een van Maroela Media se joernaliste gekontak om uit te vind of die identiteit van die oorledenes al bekend is. Omstreeks 17:45 het Charlize laat weet haar pa is dood. “Dit is met ŉ seer hart dat ek sê hy is dood. My pappa is dood. My daddy who’s only ever wanted to [take] care of everyone and take care of me, my mom and little sister. Ek is so lief vir pappa,” het sy in ŉ inskrywing op Facebook geskryf. Die toneel Woensdag by The Meadows-veiligheidskompleks in die ooste van Pretoria. Foto: Kent Williams Dit is nie heeltemal duidelik watter werk Edward Gobey by die kompleks gedoen het nie. Verskeie bronne het berig dat hy die veiligheidsbestuurder by die kompleks was, maar volgens Charlize het hy as die opsigter gewerk. Die name van die ander oorledenes is nog nie bekend nie. Maroela Media het vroeër berig dat daar ure lank hoogdrama by die kompleks was nadat ŉ inwoner op mense losgebrand, polisiebeamptes en veiligheidswagte as gyselaars geneem en later vermoedelik homself geskiet het. Die polisie is glo na die kompleks ontbied omdat die skieter klippe na mense gegooi het. Hy het daarna met ŉ langloopgeweer op mense in die kompleks losgebrand voordat hy vyf beamptes as gyselaars geneem het. Inwoners was ure lank verhoed om na hul huise terug te keer omdat die strate rondom die kompleks afgesper was terwyl polisie-onderhandelaars en lede van die SAPD se taakmag probeer het om dit situasie te ontlont. Omstreeks 19:30 het kapt. Dave Miller, ŉ polisiewoordvoerder, uit die kompleks gekom en gesê die vyf gyselaars is vrygelaat en hulle ontvang berading. Omstreeks 21:00 is inwoners wat steeds buite die afgesperde gebied gewag het deur die polisie na hul huise begelei waar hulle gevra is om binne te bly. Die drama het omstreeks 22:00 geëindig toe lede van die taakspan die man se huis binnegestorm het en hom dood aangetref het. Hy het homself vermoedelik geskiet, maar Miller wou dit nie bevestig nie. Dit is ook nie duidelik of die man se vrou ook in hierdie tyd in hul huis was nie. Die polisie wou nie onmiddellik die skieter se identiteit bevestig nie. Lees alle vorige berigte oor The Meadows-gyselaarsdrama op Maroela Media.